forår – anderskristian.dk
Ja, nu fik jeg jo godt nok kaldt den seneste blogpost for "Efterårsfarver", og det kan kun kaldes en modsætningsfyldt bemærkning. I hvert fald hvis man kigger lidt ud af vinduet, hvor forårsfarverne begynder at dominere. Det er fantastisk og dejligt, at der endelig er varme og farver på vej.
Jeg har jo ikke lagt skjul på, at der har været lidt stress i luften over undertegnede de sidste par måneder. Dels pga. en ung dames 2½-års-fase – som jeg fortsat krydser fingre for, at hun rent faktisk er på vej ud af – og dels alverdens andre ting, som kunne betegnes som problemer. Men, nu hvor solen skinner og der er påskeliljer i haven og tulipaner på vej, så fortoner den slags sig til "udfordringer", som man må finde en løsning på. Det gør vi så.
Ellers var jeg til åbent hus i kirken i går. Ja, der er jo simpelthen blevet indkøbt en kirke til den danske koloni her i Belgien. Et ordentlig monstrum bygget i 80'er-stil, hvilket vist både er godt og skidt. Selve kirkerummet er således ikke anderledes end mange andre nyere kirker i Danmark, men resten af bygningen – der hidtil har huset et kloster med dertil hørende små værelser til munkene/nonnerne – trænger gevaldigt til en kærlig hånd. Så der ligger lidt arbejde og venter, men heldigvis er der entusiastiske mennesker involveret, så man kan ikke lade være med at blive revet lidt med. Det bliver spændende i hvert fald.